b'\n_START_ARTICLE_\nUndrop\n_START_SECTION_\nHist\xc3\xb2ria\n_START_PARAGRAPH_\nAbans de la formaci\xc3\xb3 del grup, els seus components tingueren experi\xc3\xa8ncies musicals pr\xc3\xa8vies. Els germans Tomas i Steffan Rundquist, de Su\xc3\xa8cia, crearen la seva pr\xc3\xb2pia banda i realitzaren actuacions per Europa, Estats Units, \xc3\x8dndia, M\xc3\xa8xic i Guatemala on van contactar amb l\'estil de vida dels New Age travellers, Hippies i hare krishnas. Es definiren com a seguidors del moviment straight edge, o per tant no consumidors d\'alcohol ni de cap mena de drogues, ser vegetarians, practicants de ioga i d\'inspirar-se en la cultura de l\'antiga \xc3\x8dndia.A m\xc3\xa9s Steffan Rundquist era campi\xc3\xb3 d\'Europa de skateboard el 1985. Per la seva part, Antonio Crespo comen\xc3\xa7\xc3\xa0 a tocar el baix el\xc3\xa8ctric en una orquestra d\'\xc3\x80vila, i col\xc2\xb7labor\xc3\xa0 amb diversos grups a Madrid per despr\xc3\xa9s tornar al seu poble. Crespo va con\xc3\xa8ixer els germans Rundquist el 1994, quan va anar a veure\'ls en un dels seus concerts, i col\xc2\xb7labor\xc3\xa0 amb ells en la formaci\xc3\xb3 d\'Undrop. _NEWLINE_El 1997, la banda se n\'an\xc3\xa0 a Su\xc3\xa8cia durant sis mesos per editar un projecte que poguessin presentar a les discogr\xc3\xa0fiques. En aquells temps el seu m\xc3\xa0nager va aconseguir un contracte amb Subterfuge Records, i per tant tornaren a Espanya per gravar el seu primer \xc3\xa0lbum The Crossing (1998), amb la producci\xc3\xb3 de Gugu Mart\xc3\xadnez i marcat per diversos estils com el reggae o la m\xc3\xbasica \xc3\xadndia. El seu senzill de llan\xc3\xa7ament fou \xc2\xabTrain\xc2\xbb, que es va fer molt popular quan fou seleccionat per Pepsi per una campanya publicit\xc3\xa0ria a nivell estatal que anomenaren "GeneratioNext Music", i fins i tot assol\xc3\xad el n\xc3\xbamero u a la llista de Los 40 Principales a mitjans d\'agost. Aquella campanya de Pepsi edit\xc3\xa0 tamb\xc3\xa9 un \xc3\xa0lbum de m\xc3\xbasica que va incloure tamb\xc3\xa9 a grups com Dover amb la can\xc3\xa7\xc3\xb3 "Devil came to me" o Fresones Rebeldes amb "Al Amanecer" o Marilyn Manson amb "The beatiful people\xe2\x80\x9d, entre d\'altres._NEWLINE_Undrop va fitxar per la discogr\xc3\xa0fica Columbia Records per gravar el seu segon \xc3\xa0lbum Boomerang (1999), d\'estil molt similar al seu debut i amb un estil m\xc3\xa9s positivista, que no va tenir la repercussi\xc3\xb3 esperada. El grup decid\xc3\xad marxar al segell independent Locomotive Records per editar el seu tercer treball Uprooted (2001), en el que comptaren amb la col\xc2\xb7laboraci\xc3\xb3 d\'artistes com Amparo S\xc3\xa1nchez  d\'Amparanoia. La banda es va dissoldre un any despr\xc3\xa9s per\xc3\xb2 torn\xc3\xa0 el 2008 amb un treball autoeditat,  Party: the album, ja fora del circuit comercial. A la formaci\xc3\xb3 s\'hi sum\xc3\xa0 Luzma, la dona de Tomas._NEWLINE_Al marge d\'Undrop, els seus components han seguit vinculats a la m\xc3\xbasica a trav\xc3\xa9s de diversos projectes, com grups alternatius (Dhira, Cows In Love, Bluemor Blaze) o fins i tot la composici\xc3\xb3 d\'algun tema (Me encanta bailar de Innata) per a la pre-selecci\xc3\xb3 espanyola a Eurovisi\xc3\xb3 2008. Tomas "Tirtha" Rundquist \xc3\xa9s membre de Macaco, banda liderada per Daniel Carbonell.'